L 173/84
EL
Επίσημη Εφημερίδα της Ευρωπαϊκής Ένωσης
30.6.2022
6.
Επιπλέον, οι περιφερειακές ενισχύσεις μπορούν να διαδραματίσουν αποτελεσματικό ρόλο στην προώθηση ή τη διευκόλυνση της οικονομικής ανάπτυξης των ενισχυόμενων περιοχών, μόνον εφόσον χορηγούνται με σκοπό την τόνωση πρόσθετων επενδύσεων ή οικονομικών δραστηριοτήτων στις εν λόγω περιοχές.
Σε ορισμένες, πολύ λίγες και σαφώς προσδιορισμένες περιπτώσεις, τα εμπόδια που αντιμετωπίζουν οι περιοχές αυτές όσον αφορά την προσέλκυση ή τη διατήρηση της οικονομικής δραστηριότητας ενδέχεται να είναι τόσο σοβαρά ή μόνιμα που οι επενδυτικές ενισχύσεις να μην επαρκούν για να καταστήσουν δυνατή την ανάπτυξη της περιοχής.
Στην περίπτωση αυτήν είναι δυνατόν οι περιφερειακές επενδυτικές ενισχύσεις να συμπληρώνονται με περιφερειακές ενισχύσεις λειτουργίας.
7.
Το 2019 η Ευρωπαϊκή Επιτροπή (στο εξής: Επιτροπή) δρομολόγησε αξιολόγηση του πλαισίου των περιφερειακών ενισχύσεων προκειμένου να αξιολογήσει αν οι κατευθυντήριες γραμμές της για τις περιφερειακές ενισχύσεις εξακολουθούσαν να είναι κατάλληλες για τον επιδιωκόμενο σκοπό.
Από τα αποτελέσματα (8) προέκυψε ότι, καταρχήν, οι κανόνες είναι αποτελεσματικοί, αλλά απαιτούνται ορισμένες βελτιώσεις ώστε να αποτυπωθούν οι οικονομικές εξελίξεις.
Επιπλέον, κατά την αξιολόγηση του αντικτύπου των περιφερειακών ενισχύσεων, η Επιτροπή μπορεί να λάβει υπόψη τις ανακοινώσεις με τίτλο «Ευρωπαϊκή Πράσινη Συμφωνία» (9), «Μια νέα βιομηχανική στρατηγική για την Ευρώπη» (10) και «Διαμόρφωση του ψηφιακού μέλλοντος της Ευρώπης» (11), σύμφωνα με τις οποίες απαιτούνται ορισμένες τροποποιήσεις των κανόνων.
Στο πλαίσιο αυτό, και άλλοι κανόνες για τις κρατικές ενισχύσεις βρίσκονται σε διαδικασία αναθεώρησης και η Επιτροπή δίνει ιδιαίτερη προσοχή στο πεδίο εφαρμογής καθεμιάς από τις θεματικές κατευθυντήριες γραμμές, καθώς και στις δυνατότητες ενδεχόμενου συνδυασμού διαφόρων ειδών ενισχύσεων για την ίδια επένδυση.
Ως εκ τούτου, η στήριξη για αρχικές επενδύσεις σε νέες φιλικές προς το περιβάλλον τεχνολογίες που συμβάλλουν στην απαλλαγή των παραγωγικών διαδικασιών από τις ανθρακούχες εκπομπές στη βιομηχανία, συμπεριλαμβανομένων των ενεργοβόρων βιομηχανικών κλάδων, όπως ο χάλυβας, μπορεί να αξιολογηθεί, ανάλογα με τα ακριβή χαρακτηριστικά τους, ιδίως βάσει των κανόνων για τις κρατικές ενισχύσεις για την έρευνα, την ανάπτυξη και την καινοτομία ή για την προστασία του περιβάλλοντος και την ενέργεια.
Οι περιφερειακές ενισχύσεις μπορούν επίσης να συνδυαστούν με άλλα είδη ενισχύσεων.
Για παράδειγμα, για το ίδιο επενδυτικό σχέδιο, είναι δυνατόν να συνδυαστούν οι περιφερειακές ενισχύσεις με τη στήριξη βάσει των κανόνων περί κρατικών ενισχύσεων για την προστασία του περιβάλλοντος και την ενέργεια, εάν το εν λόγω επενδυτικό σχέδιο διευκολύνει την ανάπτυξη μιας ενισχυόμενης περιοχής και ταυτόχρονα αυξάνει το επίπεδο προστασίας του περιβάλλοντος σε βαθμό που η επένδυση ή μέρος αυτής πληροί τις προϋποθέσεις για στήριξη τόσο βάσει των θεματικών κανόνων όσο και σύμφωνα με τις διατάξεις και των δύο δεσμών κανόνων.
Με τον τρόπο αυτόν, τα κράτη μέλη του ΕΟΧ μπορούν να παρέχουν κίνητρα για την επίτευξη και των δύο στόχων με βέλτιστο τρόπο, αποφεύγοντας παράλληλα την υπεραντιστάθμιση.
[...] (12).
7α.
Η ΕΑΕ επισημαίνει ότι ορισμένα μέσα πολιτικής και νομοθετικές διατάξεις στις οποίες παραπέμπει η Επιτροπή ενδέχεται να μην ενσωματώνονται στη συμφωνία ΕΟΧ.
Ενώ λαμβάνει υπόψη την ιδιαίτερη νομοθετική κατάσταση των κρατών της ΕΖΕΣ μελών του ΕΟΧ, η ΕΑΕ, ωστόσο, με σκοπό τη διασφάλιση ομοιόμορφης εφαρμογής των διατάξεων για τις κρατικές ενισχύσεις και ισότιμους όρους ανταγωνισμού σε ολόκληρο τον ΕΟΧ, κατά γενικό κανόνα θα εφαρμόσει τα ίδια σημεία αναφοράς με τις κατευθυντήριες γραμμές της Επιτροπής κατά την αξιολόγηση της συμβατότητας των περιφερειακών ενισχύσεων με τη λειτουργία της συμφωνίας ΕΟΧ *.
Κατά συνέπεια, οι παρούσες κατευθυντήριες γραμμές περιλαμβάνουν αναφορές στη νομοθεσία και στα έγγραφα πολιτικής της Ευρωπαϊκής Ένωσης που περιλαμβάνονται στις κατευθυντήριες γραμμές της Επιτροπής **.
Αυτό δεν σημαίνει ότι τα κράτη της ΕΖΕΣ μέλη του ΕΟΧ υποχρεούνται να συμμορφώνονται με νομοθεσία που δεν έχει μεταφερθεί στη συμφωνία ΕΟΧ.
(8) Βλέπε το έγγραφο εργασίας των υπηρεσιών της Επιτροπής σχετικά με τα αποτελέσματα του ελέγχου καταλληλότητας [SWD(2020) 257 final της 30ής Οκτωβρίου 2020].
(9) Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών [COM(2019) 640 final της 11ης Δεκεμβρίου 2019].
(10) Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών [COM(2020) 102 final της 10ης Μαρτίου 2020].
(11) Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών [COM(2020) 67 final της 19ης Φεβρουαρίου 2020].
(12) [...].
(*) Με βάση την πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση του Ταμείου Δίκαιης Μετάβασης [COM(2020) 22 final], η Επιτροπή συμπεριέλαβε επίσης στις κατευθυντήριες γραμμές της ειδικές διατάξεις για τη διευκόλυνση της στήριξης στο πλαίσιο του Ταμείου Δίκαιης Μετάβασης (στο εξής: ΤΔΜ) σύμφωνα με τις αρχές συνοχής.
Οι διατάξεις αυτές δεν περιλαμβάνονται στις παρούσες κατευθυντήριες γραμμές, δεδομένου ότι, κατά τη στιγμή της έγκρισής τους, δεν ήταν αρκετά σαφής ο τρόπος αντιμετώπισης του ΤΔΜ στο πλαίσιο της συμφωνίας ΕΟΧ για τον καθορισμό όρων.
Ανάλογα με τις μελλοντικές εξελίξεις, η ΕΑΕ μπορεί να εξετάσει το ενδεχόμενο αναθεώρησης των παρουσών κατευθυντήριων γραμμών σχετικά με αυτά και άλλα σημεία.
(**) Ωστόσο, ορισμένα κείμενα διαγράφηκαν σε σύγκριση με τις κατευθυντήριες γραμμές της Επιτροπής.
Οι διαγραφές αυτές περιλαμβάνουν κείμενα που αναφέρονται σε νομικές πράξεις και διατάξεις που δεν αποτελούν μέρος ή δεν έχουν ισοδύναμες διατάξεις στη συμφωνία ΕΟΧ, και κείμενα στα οποία, όπως αναφέρεται στην προηγούμενη υποσημείωση, είναι υπερβολικά ασαφές επί του παρόντος ποιες θα είναι οι συνέπειες της εν λόγω νομικής πράξης στο πλαίσιο της συμφωνίας ΕΟΧ.
Στις περιπτώσεις που κείμενο έχει διαγραφεί, αντικαθίσταται από [...] ως θέση κειμένου.